AARHUS: Med byrådets vedtagelse af lokalplanen forleden er der åbnet for, at der kan opføres yderligere omkring 1050 boliger på Trekanten - det gamle erhvervsområde mellem Ringgaden, Søren Frichs Vej og godsbanen.

Det er A. Enggaard A/S, der skal bygge langt hovedparten af boligerne - omkring 800 - på Starks gamle arealer, som Enggaard har købt.

I forvejen er Casa A/S godt i gang med at bygge flere end 360 boliger i en større karré på den del af Trekanten, der ligger længst væk fra Godsbanen.

Også den næste og meget store etape kommer til at bestå af karréer. Fire i alt i fire- syv etager foruden en bygning op mod Ringgadebroen, der er sammensat af fire dele og i højder, der varierer fra tre til 13 etager.

A. Enggaard skal bygge tre af karréerne og den høje bygning. Lokalplanens fjerde karré kommer til at ligge på arealer, der er ejet af blandt andre Byggeselskab Olav de Linde.